b'\n_START_ARTICLE_\nKinidin\n_START_PARAGRAPH_\nKinidin je antiaritmik koji pripada I. skupini po Vaughan-Williamsovoj podjeli. To je jedan od najstarijih antiaritmika.\n_START_SECTION_\nOtkri\xc4\x87e\n_START_PARAGRAPH_\nKinidin je, zapravo, opti\xc4\x8dki izomer antimalarika kinina, alkaloida koji se dobiva iz kore kininovac (Cinchona pubescens). I kinin i kinidin jesu antimalarici i antiaritmici, samo \xc5\xa1to kinin ima vi\xc5\xa1e izra\xc5\xbeeno antimalarijsko djelovanje, a kinidin antiaritmijsko._NEWLINE_Kora kininovca tako\xc4\x91er sadr\xc5\xbeava kinidin, ali to nije bilo poznato sve do 1912. Naime, sr\xc4\x8dani u\xc4\x8dinci ekstrakta kore kininovca uo\xc4\x8deni su jo\xc5\xa1 1749. godine, ali je to bilo zaboravljeno. Me\xc4\x91utim, godine 1912. nizozemskom lije\xc4\x8dniku Wenckebachu se javio jedan trgovac, po\xc5\xbealio se na napadaje atrijske fibrilacije i tra\xc5\xbeio od njega da ga oslobodi te bolesti. Nakon \xc5\xa1to je \xc4\x8duo da je prognoza dvojbena, trgovac je upitao \xc4\x8demu onda slu\xc5\xbee specijalisti za srce kada ne mogu posti\xc4\x87i ni ono \xc5\xa1to njemu samom polazi za rukom. Lije\xc4\x8dnik mu nije vjerovao, ali se trgovac drugi dan vratio s urednim bilom i rekao da je to postigao uzev\xc5\xa1i kinin._NEWLINE_Kinin je tada bio "lijek za sve i sva\xc5\xa1ta", ne\xc5\xa1to kao danas acetilsalicilna kiselina. Trgovac je uzimao kinin i primijetio da mu 1 gram kinina prekida napadaj fibrilacije atrija na nekih 25 minuta. Nakon \xc5\xa1to se doznalo za njegov slu\xc4\x8daj do\xc5\xa1lo je do poja\xc4\x8danog istra\xc5\xbeivanja komercijalnog kinina. S obzirom da je u to vrijeme kemija postala mo\xc4\x87na znanost, kemi\xc4\x8dari su uspjeli uo\xc4\x8diti da komercijalni kinin zapravo sadr\xc5\xbeava opti\xc4\x8dki izomer, kinidin i koji ima puno ja\xc4\x8de antiaritmijsko djelovanje._NEWLINE_Nakon toga je, 1918. godine uveden u terapiju. Bilo kako bilo, kinidin je zastarjeli antiaritmik koji se u svijetu uglavnom vi\xc5\xa1e ne koristi, jer su ga zamijenili noviji i sigurniji antiaritmici.\n_START_SECTION_\nDjelovanje\n_START_PARAGRAPH_\nKinidin pripada I.a skupini i zapravo je prototip antiaritmika I.a skupine. On blokira natrijeve kanale te usporava vrijeme provo\xc4\x91enja i \xc5\xa1iri QRS kompleks. Tako\xc4\x91er, inhibira izlazak kalijevih iona, pa produ\xc5\xbeuje akcijski potencijal. Pro\xc5\xa1irenje akcijskog potencijala i blokada natrijevih kanala uzrokuje manju osjetljivost stanica na impuls, pove\xc4\x87ava prag okidanja i usporava automaciju srca._NEWLINE_Prije se upotrebljavao u lije\xc4\x8denju fibrilacije atrija i prevenciji ventrikularnih tahikardija. Me\xc4\x91utim, kinidin i sam mo\xc5\xbee uzrokovati aritmije zbog produ\xc5\xbeenja QT intervala i zbog ubrzavanja provo\xc4\x91enja impulsa iz atrija u ventrikule. Tako\xc4\x91er, mo\xc5\xbee nastati trombocitopenije i sindrom cinkonizma. Kinidin je uglavnom napu\xc5\xa1ten._NEWLINE_Napomena: Ovaj tekst ili jedan njegov dio je preuzet s neko\xc4\x87 aktivnih danas ugaslih internetskih stranica Farmakologija.com. Vidi Dozvola Farmakologija.com.'